คลังยืดงบเหลื่อมปีถึงมี.ค.61
คลังร่อนหนังสือขยายเวลาเบิกงบเหลื่อมปีออกไปถึงเดือน มี.ค. 2561 หวังแรงกระตุ้นเศรษฐกิจอย่างต่อเนื่อง
29 ส.ค. 2560

คลังร่อนหนังสือขยายเวลาเบิกงบเหลื่อมปีออกไปถึงเดือน มี.ค. 2561 หวังแรงกระตุ้นเศรษฐกิจอย่างต่อเนื่องแหล่งข่าวจากกระทรวงการคลัง เปิดเผยว่า กระทรวงการคลังได้ทำหนังสือถึงส่วนราชการทุกแห่งเรื่องการขยายเวลาการเบิกจ่ายงบประมาณเหลื่อมปี 2555-2559 ที่จะสิ้นสุดในวันที่ 30 ก.ย. 2560 ออกไปถึงวันทำการสุดท้ายของเดือน มี.ค. 2561 เนื่องจากพบว่ายังมีหลายหน่วยงานไม่สามารถก่อหนี้ผูกพันได้ และการเบิกจ่ายยังไม่ทันตามกำหนด ส่งผลเสียต่อการกระตุ้นเศรษฐกิจ จึงเห็นควรให้มีการขยายเวลาออกไปเพื่อให้การเบิกจ่ายมีความต่อเนื่องการขยายเวลาการเบิกจ่ายดังกล่าว ในส่วนของงบประมาณที่มีการก่อหนี้ผูกพันได้แล้ว จะขยายเวลาการเบิกจ่ายทุกกรณี ส่วนงบประมาณที่ยังไม่สามารถก่อหนี้ผูกพัน จะขยายเวลาการเบิกจ่ายเฉพาะงบประมาณที่มีสัญญาในการรับทุน เช่น ทุนการศึกษา ทุนการวิจัย และที่ใช้เพื่อกรณีฉุกเฉินต่างๆทั้งนี้ หากงบที่ไม่ก่อหนี้ผูกพันและไม่เข้าข่ายดังกล่าว แต่เป็นรายที่มีความสำคัญกับการขยายตัวเศรษฐกิจ หน่วยงานสามารถยื่นเรื่องให้กระทรวงการคลังพิจารณาขยายเวลาการเบิกจ่ายได้ภายใน วันที่ 29 ก.ย. 2560สำหรับการเบิกจ่ายงบประมาณเหลื่อมปี 2555-2559 ล่าสุดสิ้นเดือน ก.ค. 2560 เบิกจ่ายได้แล้ว 1.84 แสนล้านบาท ของวงเงินงบประมาณ 2.76 แสนล้านบาท หรือคิดเป็น 66.89% ก่อหนี้แล้ว 2.39 แสนล้านบาท คิดเป็น 86.76%ขณะที่การเบิกจ่ายงบประมาณปี 2560 เบิกจ่ายได้ 2.24 ล้านล้านบาท ของวงเงินงบประมาณ 2.73 ล้านล้านบาท หรือคิดเป็น 82.24% แบ่งเป็น รายจ่ายประจำเบิกจ่ายแล้ว 1.95 ล้านล้านบาท ของวงเงินงบประมาณ 2.18 ล้านล้านบาท หรือคิดเป็น 89.48% ขณะที่รายจ่ายลงทุน (ไม่รวมงบกลาง) เบิกจ่ายแล้ว 2.92 แสนล้านบาท ของวงเงินงบประมาณ 4.64 แสนล้านบาท คิดเป็น 62.96% โดยมีการ ก่อหนี้แล้ว 3.86 แสนล้านบาท หรือคิดเป็น 83.28% ซึ่งสูงกว่าเป้าหมาย 2.02%